**Lokālplānojuma “Lielstapriņi”, Stapriņos, izstrādes vadītāja ziņojums**

Teritorijas plānošanas nodaļa izskatīja sabiedrības ar ierobežotu atbildību “Livland Group” 11.10.2022. iesniegumu Nr. NP/1-11-1/22/5100 “Par lokālplānojuma "Lielstapriņi", Stapriņos, Ādažu novadā”, ar lūgumu izvērtēt sagatavoto lokāplānojuma projektu un lemt par tā nodošanu publiskai apspriešanai.

Lokālplānojuma izstrāde tika uzsākta saskaņā ar Ādažu novada pašvaldības domes 26.01.2022. lēmumu Nr.23 “Par lokālplānojuma "Lielstapriņi", Stapriņos, Ādažu novadā, izstrādes uzsākšanu” (turpmāk – Lēmums), ar izstrādes mērķi grozīt teritorijas plānojumā noteikto zonējumu no Rūpnieciskās apbūves teritorija (R) uz Jauktas centra apbūves teritoriju (JC), lai pamatotu darījumu un dzīvojamās apbūves izmantošanu.

Lokālplānojuma izstrādes vadītājs konstatēja.

Kopumā projekts atbilst Ministru kabineta 2014. gada 14. oktobra noteikumos Nr. 628 "Noteikumi par pašvaldību teritorijas attīstības plānošanas dokumentiem" izvirzītajām prasībām.

Taču specifiski šiem Teritorijas plānojuma grozījumiem Darba uzdevuma, kas apstiprināts ar Lēmumu, 4.5. un 4.6. punkti paredz:

1. Nodrošināt gājēju ceļu izbūvi, kas savienoti ar esošiem gājēju ceļiem, tajā skaitā gājēju ceļu šķērsojumam pāri A1 šosejai pretī īpašumam Rīgas gatve 21, Ādaži, Ādažu pag., Ādažu nov., patstāvīgi, vai iesaistot blakus esošo nekustamo īpašumu īpašniekus.
2. Projekta sastāvā izstrādāt teritorijas izmantošanas un apbūves noteikumus lokālplānojumā ietvertajai teritorijai. Apbūves noteikumos noteikt detalizētas prasības inženierkomunikāciju tīkliem, kā arī paredzēt nepieciešamos pasākumus plānojamo teritoriju apkalpojošo ceļu uzlabošanai, parādot risinājumu, kā kājāmgājēji šķērsos A1 šoseju.

Šīs darba uzdevuma prasības nav izpildītas.

Teritorijas plānošanas likums nosaka, ka lokālplānojums ir vietējās pašvaldības ilgtermiņa teritorijas attīstības plānošanas dokuments, kuru izstrādā valstspilsētas daļai, novada pilsētai vai tās daļai, ciemam vai tā daļai vai lauku teritorijas daļai kāda plānošanas uzdevuma risināšanai vai teritorijas plānojuma detalizēšanai vai grozīšanai.

Ņemot vērā, ka lēmuma par lokālplānojuma izstrādāšanu pieņemšana ir pašvaldības normatīvo akta izdošanas funkcijas izpausme, kuru pašvaldība īsteno, ņemot vērā **savu redzējumu** par administratīvās teritorijas attīstību ilgtermiņā (*Latvijas Republikas Senāta Administratīvo lietu departamenta 2022.gada 25.februāra sprieduma lietā Nr.A420200918, SKA-188/2022 11.punkts*) un, novērtējot to, vai plānotā būviecere pēc būtības ir saderīga un harmoniski iekļausies konkrētajai teritorijai raksturīgajā vidē, ir jāskatās uz teritorijas attīstību **kopumā** (*Latvijas Republikas Senāta Administratīvo lietu departamenta 2021.gada 8.aprīļa spriedums lietā Nr.A420174415, SKA-586/2021*).

**Līdz ar to ierosinu nenodot lokālplānojuma redakciju publiskai apspriešanai, bet pilnveidot lokālplānojuma redakciju un tad nodot sabiedriskajai apspriešanai.**

Lēmuma projekts: pielikumā.

Ingūna Urtāne

Ādažos, 04.11.2022.